text: Lastbilchauffør dømt for uagtsomt manddrab efter dødsulykke
  17 januar 2019 kl. 20.25
  Ulykken skete på en dag, hvor tæt tåge skabte trafikkaos flere steder i Danmark.
  En dødsulykke på E45, Sønderjyske Motorvej, sidste år har torsdag kostet en 65-årig lastbilchauffør en dom for uagtsomt manddrab ved Retten i Sønderborg.
  Manden blev idømt 20 dagbøder á 500 kroner og en betinget frakendelse af kørekortet i tre år.
  Det oplyser anklagemyndigheden ved Syd- og Sønderjyllands Politi på Twitter.
  Ved ulykken mandag den 12. marts 2018 mistede to mænd på 70 og 81 år livet, da den bil, de sad i, blev klemt mellem to lastbiler på motorvejen.
  På dagen var store dele af landet ramt af tæt tåge, hvilket skabte trafikkaos flere steder.
  Uheld og ulykker lukkede i perioder både Fynske Motorvej og Sønderjyske Motorvej, og politiet opfordrede flere gange bilisterne til at køre efter forholdene.
  Som følge af problemerne var der opstået kø på Sønderjyske Motorvej, men det overså den 65-årige lastbilchauffør.
  Han påkørte en anden lastbil, som blev skubbet frem i en personbil foran, så bilen blev klemt, og de to mænd omkom.
  
  